Mednarodni razpis za zbiranje ponudb za beleženje gravimetričnih podatkov z gradiometrom in magnetometričnih podatkov iz zraka za več strank nad območjem Dinarskega gorstva na Hrvaškem

(2019/C 216/06)

1. UVOD

V skladu s členom 125 Zakona o raziskovanju in izkoriščanju ogljikovodikov (Narodne Novine (NN; Uradni list Republike Hrvaške) št. 52/18) hrvaško ministrstvo za zaščito okolja in energetiko (v nadaljnjem besedilu: ministrstvo) vabi vse zainteresirane strani, naj oddajo ponudbe za beleženje gravimetričnih podatkov z gradiometrom in magnetometričnih podatkov iz zraka v skladu s pogoji iz tega obvestila in razpisno dokumentacijo, objavljeno na spletiščih ministrstva, mzoe.gov.hr, in hrvaške agencije za ogljikovodike, www.azu.hr (v nadaljnjem besedilu: agencija).

2. PREDMET JAVNEGA RAZPISA

Predmet javnega razpisa je beleženje gravimetričnih podatkov z gradiometrom in magnetometričnih podatkov iz zraka za več strank (vključno z zbiranjem, obdelavo in razlago podatkov) na raziskovalnih območjih DI-13, DI-14, DI-15 in DI-16 v Dinarskem gorstvu na Hrvaškem. Namen je raziskati potencial nahajališč ogljikovodika na tem območju (v Prilogi 1 je zemljevid Dinarskega gorstva s koordinatami) brez stroškov za ministrstvo ali agencijo.

Prostorski obseg predlaganega raziskovanja znaša približno 15 800 km2.

Za pomoč pri načrtovanju beleženja, končni obdelavi podatkov in razlagi bodo na voljo obstoječi geološki in geofizični podatki, vključno s prostorskimi podatki in koordinatami širšega območja. Te podatke bo agencija zagotovila na zahtevo morebitnega ponudnika, kar je pogojeno s podpisom sporazuma o zaupnosti.

Predstavniki ministrstva in agencije bodo tesno sodelovali z izbrano družbo (v nadaljnjem besedilu: družba) pri načrtovanju beleženja, izbiri parametrov za beleženje in obdelavo podatkov ter pri razlagi/oceni vseh dostopnih podatkov. Ministrstvo in agencija lahko nadzirata vse faze projekta.

Izbrana družba bo z ministrstvom sklenila pogodbo v skladu z oddano ponudbo ter z določbami in zahtevami iz tega obvestila, razpisne dokumentacije in Zakona o raziskovanju in izkoriščanju ogljikovodikov.

Določbe iz Zakona o raziskovanju in izkoriščanju ogljikovodikov in druge veljavne zakonodaje se uporabljajo za razpis in druga vprašanja v zvezi z njim ter za dejavnosti, povezane z beleženjem gravimetričnih podatkov z gradiometrom in magnetometričnih podatkov iz zraka na Hrvaškem.

3. OPIS PROJEKTA

Namen projekta so beleženje, obdelava in razlaga gravimetričnih podatkov, zabeleženih z gradiometrom, in magnetometričnih podatkov, zabeleženih iz zraka, na raziskovalnih območjih: DI-13, DI-14, DI-15 in DI-16 v Dinarskem gorstvu na Hrvaškem. Predlagano območje je prikazano v Prilogi 1. Nahaja se na jugu Hrvaške, ob meji z Bosno in Hercegovino in Slovenijo ter vzdolž Jadranske obale. Gorska veriga Dinaridov je del alpsko-karpatsko-dinarskega orogena in je sestavljena iz tektonskih enot, ki se raztezajo od kompleksnih področij med jadransko ploščo na jugozahodu in Evropo na severovzhodu.

Na tem območju prevladujejo redko poseljena orna zemljišča z nekaj manjšimi mesti. Nadmorska višina sega od 50 do 1 700 m.

Glavni cilji gravimetričnih in magnetometričnih podatkov so:

— opredelitev in ločitev/razmejitev struktur znotraj sedimentnih enot,

— opredelitev glavnih trendov prelomov (zmični prelomi),

— opredelitev podlage iz sedimentne kamnine (temeljno gorovje), zlasti globine in arhitekture,

— opredelitev vulkanskih enot, ki se morda nahajajo na območju, vključno z vulkanskimi usedlinami v sedimentnem delu in intruzivnimi usedlinami v podlagi.

4. PRIPRAVA, ODDAJA IN VSEBINA PONUDB

Ponudnik mora nositi vse stroške priprave in oddaje svoje ponudbe. Ne glede na končni izid razpisnega postopka ministrstvo v nobenem primeru ni odgovorno za stroške, ki jih imajo posamezni ponudniki.

Ponudniki morajo izpolnjevati upravne, formalne, pravne in tehnične zahteve iz razpisne dokumentacije.

Jezik

Uradni jezik razpisnega postopka je hrvaščina.

Ponudniki morajo svoje ponudbe oddati v hrvaškem jeziku oziroma v tujem jeziku s priloženim overjenim prevodom v hrvaščino, pri čemer morata biti obe različici skladni s pravili o pripravi in oddaji ponudbe, kot je opisano v teh razpisnih navodilih. Vse prevode dokumentacije v hrvaščino mora overiti zapriseženi prevajalec.

Oddaja ponudb

Ponudbe je treba oddati v zapečateni ovojnici ali škatli, ki vsebuje:

(a) ime in polni naslov ponudnika ter

(b) naslednje besedilo nad naslovom prejemnika: „PONUDA ZA PRIKUPLJANJE NOVIH GEOFIZIČKIH PODATAKA ZA VIŠE NAFTNO-RUDARSKIH SUBJEKATA - NE OTVARATI“ Poslati jih je treba na naslednji naslov: Agencija za ugljikovodike Miramarska cesta 24 10000 Zagreb REPUBLIKA HRVAŠKA

Ponudbe je treba oddati najpozneje 90 (devetdeset) dni od datuma objave obvestila v Uradnem listu Evropske unije.

Podrobne informacije o oddaji ponudb so v razpisni dokumentaciji.

Veljavnost ponudbe

Ponudbe morajo biti brezpogojne in ostati veljavne v obdobju sto osemdeset (180) dni od končnega roka za oddajo ponudb.

Pristojbina za ponudbe

Ponudniki morajo plačati pristojbino za ponudbe v višini tisoč evrov (1 000,00 EUR), ki se plača v evrih (EUR), ali enakovreden znesek v hrvaških kunah (HRK), pri čemer se uporabi srednji menjalni tečaj hrvaške narodne banke na dan plačila. Pristojbino za ponudbe je treba plačati naslednjemu prejemniku: Republika Hrvatska – Ministarstvo financija, Katančićeva 5, 10000 Zagreb, IBAN HR1210010051863000160, model HR65, referenčna številka 9733-49649-OIB [osebna identifikacijska številka] ponudnika.

Jamstvo za resnost ponudbe

Ponudniki morajo skupaj s svojimi ponudbami predložiti jamstvo za resnost ponudbe, izdano za znesek petdeset tisoč evrov (50 000,00 EUR). Jamstvo za resnost ponudbe se izplača, če ponudnik odstopi od ponudbe v času veljavnosti ponudbe, predloži lažne podatke, zavrne podpis pogodbe ali mu ne uspe zagotoviti jamstva za dobro izvedbo.

Jamstvo za resnost ponudbe mora biti sestavljeno v skladu s Prilogo 3 k razpisni dokumentaciji.

Jamstvo za resnost ponudbe bo znašalo 10 % skupnih stroškov projekta.

Vse druge zahteve glede oddaje ponudb so določene v razpisni dokumentaciji.

5. MERILA ZA IZBOR NAJPRIMERNEJŠEGA PONUDNIKA

Poleg uporabe določb iz člena 19(1) Zakona o raziskovanju in izkoriščanju ogljikovodikov v zvezi z nacionalno varnostjo se pri izbiri ponudnika upoštevajo naslednja merila:

(a) tehnična, finančna in strokovna sposobnost ponudnika;

(b) način, na katerega namerava ponudnik izvesti dejavnosti, zajete v pogodbi;

(c) splošna kakovost predložene ponudbe;

(d) finančni pogoji, ki jih ponudnik nudi za izvedbo dejavnosti beleženja AGG in magnetometričnih podatkov; in

(e) kakršno koli pomanjkanje učinkovitosti in odgovornosti, ki ga je ponudnik v kateri koli obliki izkazal v drugih državah in pri prejšnjih dejavnostih, za katere se izda dovoljenje za iskanje in raziskovanje ogljikovodikov.

Če sta ob upoštevanju meril iz Zakona o raziskovanju in izkoriščanju ogljikovodikov dve ponudbi enako ustrezni ali je več ponudb enako ustreznih, se za končno odločitev upoštevajo druga ustrezna nepristranska in nediskriminacijska merila.